উদ্বেগের আরেকটি খবর হচ্ছে, একটি মহলের উদ্যোগে বস্তিবাসী হাজার দেড়েক কিশোরতরুণকে বিভিন্ন স্কুলের ইউনিফর্ম পরিয়ে রাস্তায় নামিয়ে যানবাহন ভাংচুর করে দায় চাপানো হয় নিরাপদ সড়ক আন্দোলনে অংশ নেয়া ছাত্রছাত্রীদের ওপর। অতঃপর ধানমন্ডির জিগাতলায় যা ঘটলো তা নজিরবিহীন। অতঃপর কিশোর শিক্ষার্থীরা চাপের মুখে রাজপথ থেকে সরলেও বিশ্ববিদ্যালয়ের শিক্ষার্থীরা একই দাবিতে রাজপথে নেমে আসে। কিন্তু তাদের ওপর যেভাবে হামলা হলো তা কি ভাবা যায়? ধানমন্ডির জিগাতলা কিংবা নর্থসাউথ ও ইস্টওয়েস্ট ইউনিভার্সিটিতে সশস্ত্র হামলার যেসব ছবি পত্রিকায় ছাপা ও টিভিতে দেখানো হয়েছে সেগুলো গুজব বলে চাপা দেয়া যায়নি। আন্দোলনকারী শিক্ষার্থীদের ওপর বিভিন্ন জায়গায় হামলা হয়েছে। অনেকে নিখোঁজ। হামলার ছবি অনলাইনেও ব্লক করা হচ্ছে। বিক্ষোভের খবর টিভি চ্যানেলে সম্প্রচারে করতে উচ্চমহল থেকে বাধা দেয়া হয়েছে। হামলা হয়েছে সাংবাদিকদের ওপর। ধানমন্ডির আওয়ামীলীগ অফিসেও হামলা হয়েছে। কারা এই হামলাকারী? কারা এই সন্ত্রাসী হামলাবাজ? এদের কাউকে আটকানো হলো না কেন?